text: divendres, 12 de juliol de 2013 13:47
  Apolonia Herrera, explicant als mitjans locals l'augment de la partida
  L'Ajuntament de Gavà incrementa en més del 50% la partida de les beques de llibres de text
  El proper curs el govern municipal destinarà 86.000 euros per estendre les ajudes a tots els infants d'educació infantil, primària i secundària obligatòria
  La Junta de Govern Local ha aprovat avui la nova partida de beques de llibres de text per al curs 2013-2014, augmentant la dotació en més del 50% respecte la passada convocatòria. Així, la quantia s'apuja de 54.000 a 86.000 euros, amb l'objectiu de poder estendre les beques a tot l'alumnat de la ciutat que cursi educació infantil, primària o ESO i atendre les peticions que previsiblement s'incrementaran aquest any.
  El curs passat es van presentar un total de 323 sol·licituds per a l'adquisició de llibres, de les quals 289 van ser atorgades. L'increment de la partida pel proper curs ha de permetre poder cobrir la demanda de totes les famílies que per raons econòmiques tinguin dificultats per a l'adquisició de llibres i acompleixin els requisits que estableixen les bases. Les famílies poden presentar les sol·licituds amb independència de la titularitat de l'escola on estiguin matriculats els seus fills i filles.
  L'increment de la partida també comporta canvis en la concessió dels ajuts. La tinenta d'alcalde de l'Àmbit de Servei a les Persones, Apolonia Herrera ha explicat que "si bé abans aquestes ajudes es gestionaven a través de les AMPAs, ara seran les mateixes famílies que hauran de presentar la sol·licitud a l'Oficina d'Atenció Ciutadana". D'aquesta manera, l'Ajuntament tindrà un registre i una resolució individual de les ajudes, que s'aprovaran mitjançant decret amb periodicitat quinzenal. Això permetrà alleugerir el temps entre la sol·licitud, la concessió i el posterior pagament de la beca.
  Un cop aprovat avui el nou sistema de concessió, el període de presentació d'instàncies i documentació necessària s'obrirà el 22 de juliol. Les famílies podran presentar les sol·licituds fins al 15 d'octubre.
  Amb l'augment de la partida destinada a beques de llibres de text, el govern municipal referma la seva voluntat de garantir la igualtat d'oportunitats en l'àmbit educatiu. D'aquí que, a banda d'incrementar en més d'un 50% la partida de beques de llibres, també doni continuïtat al programa de socialització i reutilització de llibres escolars. Pel proper curs es manté la quantia destinada, que és de 30.000 i 6.000 euros respectivament. Aquests programes tenen com a objectiu fomentar l'educació en valors, avançar cap a un ús sostenible dels recursos i ajudar les famílies a afrontar la despesa que suposa la tornada a l'escola. Per Apolonia Herrera "són programes que posen en valor conceptes com la cooperació, el compartir, el tractament de llibres i la seva reutilització. Són valors que ajuden als alumnes a tenir més cura del material que aprofiten d'altres companys".
  Etiquetes: Actualitat Ajuntament de Gavà Àmbit de Serveis a la Persona Apolonia Herrera Política Solidaritat